KIRJALLINEN KYSYMYS P-2278/02 esittäjä(t): Rosemarie Müller (PSE) komissiolle. Ystävyyskaupunkitoiminnan tukeminen — hyväksymisperusteet.



Virallinen lehti nro 309 E , 12/12/2002 s. 0217 - 0218



KIRJALLINEN KYSYMYS P-2278/02 esittäjä(t): Rosemarie Müller (PSE) komissiolle (18. heinäkuuta 2002) Aihe: Ystävyyskaupunkitoiminnan tukeminen hyväksymisperusteet Vaalipiirissäni sijaitseva Mainz-Bingenin maapiiri (Landkreis) jätti koulutuksen ja kulttuurin pääosaston esittämän ehdotusten jättämispyynnön nro 63/01 (hanke 02/1714) yhteydessä ystävyyskaupunkitoiminnan tukemista koskevan hakemuksen. Komission päätös oli kielteinen, ja sitä perusteltiin toteamalla, ettei hanketta voida hyväksyä, koska se ei täytä hyväksymisperusteita. Perusteluissa todetaan, että ehdotuspyyntöjen esittämisen yhteydessä kansalaisten kohtaamista koskevien hakemusten (A-kategoria) on oltava joko kunnallisen hallinnon tai kutsun esittävän ystävyyskaupunkikomitean puheenjohtajan jättämiä. Alueellisten yhteisöjen, esim. Saksan maapiirien, hakemukset voidaan hyväksyä ainoastaan B-kategoriassa (aihekohtaiset konferenssit ja koulutusseminaarit). Saksassa kuntien muodostamat kuntainliitot ovat perustuslain nojalla kuntiin nähden yhdenvertaisia ja ne kuuluvat siten kunnalliseen hallintoon. Rheinland-Pfalzin perustuslain 49 artiklassa todetaan seuraavaa: (1) Kunnat ovat alueellaan yksinomaisessa vastuussa koko paikallisesta julkisesta hallinnosta (2) Kuntainliitoilla on lakisääteisen toimivaltansa mukaisesti sama asema. Kilpailukutsun hyväksymisperusteena oli kunnallinen hallinto. Tästä seuraa mielestäni, että maapiirit voivat jättää hakemuksia myös A-kategoriassa. Perusteena olevasta direktiivistä ei voida päätellä, että A- ja B-kategoriaa koskevat hakemuksenjättöoikeudet olisivat toisensa poissulkevia. Miksi maapiirejä ei tunnusteta kilpailukutsun yhteydessä kunnalliseen hallintoon kuuluviksi, vaan ne joutuvat epäedulliseen asemaan kaupunkeihin ja kuntiin verrattuna? Viviane Redingin komission puolesta antama vastaus (3. syyskuuta 2002) Ehdotusten jättämispyyntö on otsikoitu Ystävyyskaupunkitoiminnan tukemiseksi ja sen tulisi tukea tilaisuuksia ja tapahtumia, jotka auttavat lähentämään kansoja ja vahvistamaan eurooppalaista tietoisuutta. I. Pyyntö on jaettu kahteen osaan, jotka eroavat selvästi toisistaan hankkeen luonteen ja kohderyhmän osalta: A-kategoria koskee ystävyyskaupungeista ja -kunnista olevien kansalaisten välisiä tapaamisia. Hyväksymisperusteiden mukaan voi tällaista toimintaa varten jättää hakemuksen: - kutsun esittävän kaupungin kunnallishallinto tai - kutsun esittävän kaupungin ystävyyskaupunkikomitean puheenjohtaja Lisäksi hakemukseen on liitettävä selvitys ystävyyskaupunkitoiminnasta. Sisällöllisesti asiassa on siis kyse kaupungeista ja kunnista olevien kansalaisten tapaamisista. Sen vuoksi on virallisesti vahvistettu, että kaupungin tai kunnan vastuullisena instanssina on kunnallinen hallinto tai ystävyyskaupunkikomitean puheenjohtaja. B-kategoria koskee Eurooppa-aiheisia konferensseja ystävyyskaupunkitoiminnan yhteydessä sekä koulutus- ja informaatioseminaareja ystävyyskaupunkitoiminnasta vastuullisille henkilöille. Vastakohtana A-kategorialle tämän toiminnan kohderyhmänä ovat - alueelliset yhteisöt tai - yhdistykset ja kuntainliitot. II. Mainz-Bingenin maapiiri (Landkreis) on jättänyt hakemuksensa A-kategorian hakemusten jättämispyynnön mukaisesti, mutta se ei kuulu siinä mainittuun kohderyhmään. Hakemus koskee myös yhteistyöasiakirjoista ilmenevin tavoin yhteydenpitoa italialaisen Veronan provinssin kanssa. Italian provinssit eivät myöskään kuulu A-kategorian kohderyhmään. Kolmas osanottaja oli puolalainen maapiiri Neissen, josta oli ainoastaan kolme osanottajaa. Tämä on liian vähän, koska hyväksymisedellytysten mukaan tulee A-kategoriassa olla kustakin kutsun esittäneestä kunnasta vähintään 10 osanottajaa. Nämä kolme osapuolta osoittavat myös, että kyseessä on paikallistason ylittävä yhteydenpito. Tämän hakija on myös vahvistanut merkitsemällä hakemukseen tapaamisen päämääräksi perustan luomisen kolmen alueellisen yhteisön väliselle yhteistyölle. Mainz-Bingenin hakemus hylättiin kaikkien näiden perusteiden johdosta. Ohjelman mukaista toimintaa ei myöskään tullut katsoa konferenssiksi, eikä sitä voitu näin hyväksyä B-kategoriassa.